62011TO0274_SUM
UZNESENIE VŠEOBECNÉHO SÚDU (odvolacia komora)
zo 7. decembra 2011
Vec T‑274/11 P
VE
proti
Európskej komisii
„Odvolanie – Verejná služba – Zmluvní zamestnanci – Príspevok na expatriáciu – Podmienky stanovené v článku 4 prílohy VII služobného poriadku – Pojem zvyčajné bydlisko – Skreslenie skutkových okolností – Odvolanie, ktoré je čiastočne zjavne neprípustné a čiastočne zjavne nedôvodné“
Predmet:
Odvolanie podané proti rozsudku Súdu pre verejnú službu Európskej únie (druhá komora) z 15. marca 2010, VE/Komisia (F‑28/10), a smerujúce k zrušeniu tohto rozsudku
Rozhodnutie:
Odvolanie sa zamieta. VE znáša svoje vlastné trovy konania a je povinný nahradiť trovy vynaložené Komisiou na tomto stupni.
Abstrakt
Odvolanie – Dôvody – Nesprávne posúdenie skutkového stavu – Neprípustnosť – Preskúmanie posúdenia dôkazov Všeobecným súdom – Vylúčenie okrem prípadov skreslenia
(Článok 256 ZFEÚ; Štatút Súdneho dvora, príloha I, článok 11 ods. 1)
Odvolanie – Dôvody – Nedostatok odôvodnenia – Uplatnenie implicitného odôvodnenia Súdom pre verejnú službu – Prípustnosť – Podmienky
(Článok 256 ZFEÚ; Štatút Súdneho dvora, článok 36, a príloha I, článok 7 ods. 1)
Len prvostupňový súd má právomoc jednak zistiť skutkový stav, okrem prípadu, keď skutková nesprávnosť týchto zistení vyplýva z písomností v spise, ktoré mu boli predložené, a jednak posúdiť tieto skutočnosti. Posúdenie skutkového stavu prvostupňovým súdom, s výnimkou prípadu skreslenia dôkazov, ktoré mu boli predložené, nie je právnou otázkou, ktorá sama osebe podlieha preskúmaniu Všeobecným súdom. Také skreslenie musí zjavne vyplývať z písomností v spise bez toho, aby bolo potrebné vykonať nové posúdenie skutkového stavu a dôkazov.
(pozri bod 18)
Odkaz: Súd prvého stupňa, 8. septembra 2008, Kerstens/Komisia, T‑222/07 P, Zb. VS s. I‑B‑1‑37 a II‑B‑1‑267, body 60 až 62 a tam citovaná judikatúra
Povinnosť odôvodnenia rozsudkov, ktorá Súdu pre verejnú službu prináleží podľa článku 36 Štatútu Súdneho dvora a článku 7 ods. 1 prílohy I uvedeného štatútu, neukladá tomuto súdu povinnosť vypracovať také odôvodnenie, ktoré by vyčerpávajúcim spôsobom a jednotlivo rozoberalo všetky tvrdenia účastníkov konania. Odôvodnenie teda môže byť implicitné, pod podmienkou, že zúčastneným osobám umožní oboznámiť sa s dôvodmi, ktoré viedli k prijatiu predmetných opatrení, a súdu poskytne dostatok informácií potrebných na uskutočnenie preskúmania.
(pozri bod 34)
Odkaz: Všeobecný súd, 2. júla 2010, Lafili/Komisia, T‑485/08 P, bod 72 a tam citovaná judikatúra